18
Uisneno In ameput naretaꞌ anmatoom nok kota Babel in amreꞌun
1 Rarit au ꞌkius ꞌiit aꞌtein ameput tuaf es ansaun naꞌko sonaf neno tunan. In anmuiꞌ kuasa ma meꞌu maꞌtaniꞌ, tar antea meꞌu naan ntanaꞌ nain pah-pinan ok-okeꞌ. 2 In npaek haan koꞌu he natoon am nak,
“Antaikobi nrair! Kota Babel antaikobi nrair!
Anmoufu nrair! Kota maꞌtaniꞌ naan anmoufu nrair!
In njair bare ꞌtua-haꞌ neu niut reuꞌf ein.
In njair kua-mnaaꞌ neu areꞌ kanan niut maufinu sin ok-okeꞌ.
In njair bare neu areꞌ kanan koro reꞌ neuk siis punuꞌ. Koron naan of nabuan nbin bare naan.
In njair oꞌof neu areꞌ kanan kaunaꞌ ma muꞌit reꞌ ka reko fa.✡
3 In ntaikobi nrair, natuin areꞌ kanan uuf ma pah anbi pah-pinan,
neu-mneman piut-piut ma ninun tua min-kaes amafun.
In nmoufu nrair, natuin areꞌ kanan uuf ma pah anbi pah-pinan,
neu-mneman piut-piut ma nmakaken nok abitan kota naan.
Uisf ein naꞌkon areꞌ kanan aꞌpen-pene,
neman ma nmakaken nbin bare naan.
Atoin arakan naꞌkon areꞌ kota-kota,
neman ma nraakn ein, tar antea sin njarin amuꞌit.
Natuin kota naan, on reꞌ bifee reꞌ anmariin he nsosan areꞌ kanan baer mamasaꞌ ma maꞌosaꞌ.
Natuin kota naan, on reꞌ bifee aꞌhakeꞌ reꞌ anmariin neu areꞌ kanan rais aminat.”✡
4 Rarit au ꞌneen aꞌteniꞌ hanaf es naꞌko sonaf neno tunan am nak,
“Hae! Areꞌ Au nggui naan arki!
Maen ampoi miꞌko bare naan nai!
Misaitan kota naan nai!
Kais ammoeꞌ mituin abitan kota naan sin maufiunk ein,
he kais mipeni msaꞌ sin rais hukun.✡
5 Natuin sin maufinun,
mfau-rutu ma ka masoꞌik fa.
Ma sin saant am penu sin,
anmarapis peni-peni ntea neon goe tnanan.
Oras ia, Uisneno ka nnikan anteniꞌ fa,
sin raan maufinu ma amreꞌut naan,
Oras ia, Uisneno nabarab anrair,
he nhukun sin.✡
6 Onaim hi ro he mbaras sin ꞌmoeꞌ maufinun,
nahuum on reꞌ sin nmoeꞌ rais maufinu neu tuaf bian.
Mes hi ro he mbaras sin,
mfain no nua.
Afi unuꞌ te, sin naꞌmoe ma napoin tuaf,
he nbukaen naꞌkon sin aꞌkoma mnatuꞌ reꞌ naheun nok tua min-kase haꞌmuꞌit.
Mes oras ia, sin kuuk es reꞌ he nbukaen,
tua min-kase haꞌmuꞌit naan, tar antea nfain no nua.✡
7 Sin nmoeꞌ sin tuak ein maꞌtaniꞌ.
Sin naikas ma naꞌratan sin tuak ein.
Sin suma nromin he nmonin nok areꞌ kanan baer mamasaꞌ ma maꞌosaꞌ.
Sin nromi haa areꞌ kanan rais aminat.
Es naan ate, sin ro he napenin susat ma nanaꞌrenat maꞌfenaꞌ.
Onaim sin ro he nmonin nbin haꞌmuꞌit ma maꞌneꞌat.
Fin afi unuꞌ, sin naꞌuab ein beꞌo, nahuum on reꞌ bifee aꞌhake reꞌ naꞌuab am nak,
‘Au reꞌ ia, uis bifee!
Au of ka ꞌbanuꞌ fa!
Au of ka ꞌkae ꞌpin-pinus fa.
Au of ka ꞌpaek fa tai-nukat.’
8 Sin naꞌuab ein on naan, tar antea Uisneno natoꞌon sin.
Tar antea Uisneno he nhukun sin een.
Of anbi neno meesꞌ aah,
sin of namnahan reꞌ-reꞌuf,
sin nkaen npin-piuns ein,
ma sin nmate nkonon amsaꞌ.
Tar antea tuaf nait ma ntokar sin neun ai.
Tar antea ai naan nout sin aok amaets ein naan tar namsoup.
Fin Uisneno akuasat naan, es nasanut ma nfee hukun reꞌ ia.
Ma Uisneno amaꞌtaniꞌ naan, es reꞌ nafeek rasi reꞌ ia.✡
9 Uisf ein reꞌ afi unuꞌ te, neman,
ma nmakaken nok abitan kota naan,
ma nmonin nok baer mamasaꞌ ma maꞌosaꞌ nbin naan.
Sin of nkius nitan masuꞌ reꞌ ansae naꞌko ai naan,
sin of nahinin nak kota naan nputu nmaet jen.
Rarit sin nkaen npin-piuns ein neu ne.
10 Onaim sin aok ein napipin, oras sin nkius haꞌmuꞌit ma maꞌneꞌat reꞌ ansaen sin naan.
Mes sin suma nabranin he nhaken anbin aꞌroo.
Ma sin suma nabranin he nkis-kisu haa naꞌkon bare naan.
Rarit sin naꞌuab ein am nak,
‘Airoo! Kasian Babel!
Airoo! Kasian kota maꞌtaniꞌ!
Suma jam meesꞌ aah, mes ho mupein hukun.
Suma oras mees amsaꞌ, mes ho mumreꞌu mrair.’✡
11 Anneen on naan ate, tuaf-tuaf reꞌ afi unuꞌ neman he nraakn ein anbin bare naan,
sin ankaen npin-piuns ein amsaꞌ.
Fin ka tiit tain fa tuaf es amsaꞌ,
reꞌ he nsoos sin baerꞌ ein antein.✡
12 Ka tiit fa tuaf he nsoos
sin baerꞌ ein reꞌ anmoeꞌ sin naꞌkon mnatuꞌ, noin mutiꞌ,
faut arimat, aiꞌ mutiara.
Ka tiit fa tuaf he nsoos
sin tais ein reꞌ anteek sin ite nak lenan, tai-sutar,
aiꞌ tais maꞌosaꞌ reꞌ masnaa meꞌe, aiꞌ umub.
Ka tiit fa tuaf he nsoos
sin baerꞌ ein reꞌ anmoeꞌ sin naꞌkon hau oef foo meniꞌ, gading marunaꞌ,
aiꞌ hau marunaꞌ bian sin.
Ka tiit fa tuaf he nsoos
sin baerꞌ ein reꞌ anmoeꞌ sin naꞌkon beis-meꞌe, besi, aiꞌ faut marmer.
13 Ka tiit fa tuaf he nsoos
sin hau aminat, aiꞌ hau ꞌpooh aminat humaꞌ-humaꞌ.
Ka tiit fa tuaf he nsoos
sin hau oef foo meniꞌ, aiꞌ miin foo bonaꞌ humaꞌ-humaꞌ.
Ka tiit fa tuaf he nsoos
sin tua min-kase, minaꞌ naꞌko hau saitun,
uu-tariku, aiꞌ maak-gandum.
Ka tiit fa tuaf he nsoos
sin bijae ngguin, ꞌbib-kasen, aiꞌ bikaes ein.
Ka tiit fa tuaf he nsoos
sin akreet ein,
aiꞌ sin aten.✡
14 Atoin araakn ein naan of anmeꞌ-meiꞌ jok am nak,
‘Koi, Babel!
Koi, kota maꞌtaniꞌ!
Ho baer mamasaꞌ ma maꞌosaꞌ reꞌ atoniꞌ nroim nanes-nesib sin naan,
ka tiit attein sin fa goen.
Sin ar-arsin namnekun nrarin, tar antea sin nmaꞌmuꞌin nmaten,
tar antea ho mnobaꞌ maan afu tteri.’
15 Afi unuꞌ, atoin araakn ein naan njarin atoin amuꞌit natuin kota naan on reꞌ bifee aꞌhakeꞌ.
Mes oras ia, sin nmeꞌ-meiꞌ jok ka natfeek niit fa.
Sin namtaun nmaten,
ankius tuaf anbi kota naan sin haꞌmuꞌit ma maꞌneꞌat naan.
Sin aok ein napipin maꞌtaniꞌ,
nkius sin napenin hukun naan.
Mes sin suma nkisu nbi nggoah aꞌroo.
Sin suma nabranin ma nhaken nbin nggoah aa bare naan.
16 Rarit sin naꞌuab ein am nak,
‘Airoo! Kasian Babel!
Airoo! Kasian kota maꞌtaniꞌ!✡
Afi unuꞌ te, ho ngguin anpaken paek mamasaꞌ reꞌ snaa meꞌe aiꞌ umub,
anteun ma nmoeꞌ je naꞌko tai maꞌosaꞌ.
Afi unuꞌ ho ngguin anbarias ein npaken amnatuꞌ, mutiara,
ma faut arimat reꞌ maꞌosaꞌ ꞌmaten.
17 Mes anbi jam meesꞌ aah,
ho baerꞌ ein naan, ka tiit attein sin fa goen.
Suma rabah aa,
ho ꞌmuiꞌm ein naan, namnekun okeꞌ!’
Un-unuꞌ msaꞌ kaptein abnao oe ngguin nok sin ameupt ein
nnaon neu-mneman neun kota naan.
Mes oras ia, sin suma nabranin, karu nasanut boint ein anbin nggoah aꞌroo.
Ma oras ia, sin suma nabranin he nkis-kiusn ahaa naꞌkon aꞌroo.✡
18 Sin nkisun masuꞌ reꞌ anpoi naꞌko ai naan.
Rarit sin nahinin am nak, in nputu nrair jen.
Onaim sin nmeꞌ-meiꞌ jok am nak,
‘Airoo kasian! Of ka tiit attein fa kota bian,
reꞌ maꞌtaniꞌ nahuum on reꞌ kota Babel.
Airoo kasian! Of ka tiit attein fa kota bian,
reꞌ in maasn ii humaꞌ meseꞌ on reꞌ Babel in masan.’✡
19 Sin nhutin afu skukuꞌ ma ntaon neun sin aꞌnaak ein
natuin sin neek ein ansusan.
Sin nkaen npin-piuns ein,
natuin sin neek ein namreꞌun.
Rarit sin naꞌuab ein am nak,
‘Airoo! Kasian Babel!
Airoo! Kasian kota maꞌtaniꞌ!
Hai meu-mꞌiim meik abnao oe misaeb bareꞌ meu ko,
tar antea hai mjair atoin amuꞌit amsaꞌ.
Hai mroe meik ho saeb ein,
tar antea hai mipein baer maꞌosaꞌ ma mamasaꞌ amsaꞌ.
Mes suma anbi jam meesꞌ aah,
areꞌ kanan baerꞌ ein naan, namnekun nrarin.
Suma raab aah,
areꞌ kanan baerꞌ ein naan, namreꞌun nrarin.’✡
20 Rarit hanaf naan naꞌuab anteniꞌ mnak,
‘Hae, hi abit sonaf neno tunan!
Hi neekm ein naan, kais namenan nteinꞌ ein nai.
Hae, Uisneno In tuaf ein!
Hi neekm ein naan kais ansusan nteinꞌ ein nai.
Hae, Uisneno In haef ein!
Maut he hi mkumain nai.
Hae, Uisneno In mafefa kniunꞌ ein!
Maut he hi neekm ein anmarinan nai.
Afi unuꞌ te, Babel nasusab ki.
Afi unuꞌ te, kota naan anhaꞌmuiꞌ ki.
Mes oras ia, Uisneno anbaras anrair hi haꞌmuꞌit naan.
Fin oras ia, In nbaras anrair kota naan in maufinun.’ ”✡
21 Rarit au ꞌkius ꞌiit ameput neno tunan tuaf es, reꞌ maꞌtaniꞌ batuur. In neem nait naan kuun fatu fuaꞌ es. Fatu naan, ꞌnaen ii on reꞌ tuaf es. Rarit in nporin fatu naan nꞌain tasi. In natoon amsaꞌ am nak,
“Sin of nareuꞌ niis kota Babel on reꞌ naan amsaꞌ.
Sin of namnekub kota maꞌtaniꞌ naan on reꞌ naan amsaꞌ.✡
22 Ka tiit attein fa tuaf,
reꞌ anreuk ma nsii nbi kota naan.
Ka tiit attein fa tuaf,
reꞌ anneen niit aꞌreuk sasando, aꞌrekuꞌ, bobe,
ma toꞌis sin haank ein anbi kota naan.
Ka tiit attein fa atoin ahiin mepu,
reꞌ anmepun nteinꞌ ein meseꞌ-meseꞌ anbin sin mepun.
Ka tiit attein fa tuaf,
reꞌ napau ma nmoor makaꞌ ntein anbi kota naan.✡
23 Ka tiit attein fa tuaf,
reꞌ nout ma napinaꞌ paku ntein anbi kota naan.
Ka tiit attein fa tuaf,
reꞌ antaon fesat kabin anteinꞌ ein anbin bare naan.
Afi unuꞌ araakn ein anbin kota naan,
anjarin atoin amuꞌit maꞌtaniꞌ nrair.
Afi unuꞌ, Babel in atoin araakn ein,
anmonin nok baer mamasaꞌ ma maꞌosaꞌ maꞌtaniꞌ.
Mes sin npaken reꞌu ma hau,
he napoi tuaf-tuaf anbi pah-pinan.
Sin npaken hau maat-nipuꞌ,
he nputa-kriu mansian nbin pah-pinan.✡
24 Babel napein hukun maꞌfenaꞌ goen,
natuin in nroor naꞌmaet Uisneno in mafefa kniunꞌ ein.
Kota maꞌtaniꞌ naan, namreꞌu nrair,
natuin in haꞌmuiꞌ naꞌmaet Uisneno Iin na piut-piut.
Anmuiꞌ Uisneno Iin na reꞌ anroor niis sin anbin bare bian.
Mes Babel ro he es reꞌ nasaah kuun sanat ma penu sin ok-okeꞌ.
Kota maꞌtaniꞌ naan, ro he es reꞌ nroi kuun rais tonis ma tahas.”✡
✡ 18:2 Naiꞌ Yesaya 21:9, Naiꞌ Yeremias 51:8, Rasi Mnitas neu naiꞌ Yohanis 14:8, Naiꞌ Yesaya 13:21, Naiꞌ Yeremias 50:39 ✡ 18:3 Naiꞌ Yesaya 23:17, Naiꞌ Yeremias 51:7 ✡ 18:4 Naiꞌ Yesaya 48:20, Naiꞌ Yeremias 50:8, 51:6,45 ✡ 18:5 Retaꞌ Ahun-hunut 18:20-21, Naiꞌ Yeremias 51:9 ✡ 18:6 Siit Pures-Boꞌis sin 137:8, Naiꞌ Yeremias 50:29 ✡ 18:8 Naiꞌ Yesaya 47:7-9 ✡ 18:10 Naiꞌ Yeskial 26:16-17 ✡ 18:11 Naiꞌ Yeskial 27:31,36 ✡ 18:13 Naiꞌ Yeskial 27:12,13,22 ✡ 18:16 Naiꞌ Yeskial 27:31,36 ✡ 18:17 Naiꞌ Yesaya 23:14, Naiꞌ Yeskial 27:26-30 ✡ 18:18 Naiꞌ Yeskial 27:32 ✡ 18:19 Naiꞌ Yeskial 27:30-34 ✡ 18:20 Surat reꞌ Naretaꞌ Nafaniꞌ Raan Aꞌhonis 32:43, Naiꞌ Yeremias 51:48 ✡ 18:21 Naiꞌ Yeremias 51:63-64, Naiꞌ Yeskial 26:21 ✡ 18:22 Naiꞌ Yeskial 26:13, Naiꞌ Yesaya 24:8 ✡ 18:23 Naiꞌ Yeremias 7:34, 25:10 ✡ 18:24 Naiꞌ Yeremias 51:49